ՏԵՍՈՒՉԻՆ ԽՕՍՔԸ

Մեծի Տանն Կիլիկիոյ կաթողիկոսութեան դպրեվանքի մատենաշարին երրորդ հատորով, խմբագրական անհրաժեշտ ամբողջացումները կատարելէ ետք, կը վերահրատարակենք Եղիշէ արք. Դուրեանի 1886-ին Պարտիզակի մէջ հեղինակած Բառագիտութիւն կամ Ութ մասունք բանի հայերէն քերականութեան հատորը, որ որպէս գրաբարի դասագիրք կ՚օգ-տագործուի մեր դպրեվանքին մէջ։
Եղիշէ արք. Դուրեան (1860–1930), Պետրոս Դուրեանի կրտսեր եղբայրը, աւազանի անունով Միհրան, ծնած է Սկիւտար (Կոստանդ-նուպոլիս)։ Կրթութիւնը ստացած է Սկիւտարի ճեմարանին եւ ապա Ս. Խաչ վարժարանին մէջ։ 1878-ին կուսակրօն քահանայ ձեռնադրուած է եւ իբրեւ քարոզիչ ու տեսուչ ծառայած Պարտիզակի մէջ։ 1890-ին Արմաշի դպրեվանքի փոխ-տեսուչ նշանակուած է, սերտօրէն գործակցած Մաղաք-իա արք. Օրմանեանի հետ եւ հոգեւորականներու նուիրեալ սերունդ մը պատրաստած։ 1898-ին, Ս. Էջմիածնի մէջ, Խրիմեան Հայրիկէն եպիսկո-պոս ձեռնադրուած է։ 1909-ին Կոստանդնուպոլսոյ պատրիարք ընտրուած է եւ երկու տարի ետք հրաժարած։ 1921-ին Երուսաղէմի պատրիարք ընտրուած է։ 1930-ին վախճանած է Երուսաղէմի մէջ։
Եղիշէ արք. Դուրեան իբրեւ հոգեւորական եւ ուսուցիչ, բանասէր եւ քարոզիչ ու պատմաբան եւ բանաստեղծ վաստակաշատ անձ մը եղած է ու իր հմտութեամբ, խօսքով եւ վարքով հմայած իր աշակերտները, ընթեր-ցողներն ու հաւատացեալ ժողովուրդը։ 
Կենսագրական այս տուեալներէն ետք, կը բաւարարուիմ մէջբե-րելով Յակոբ Օշականի եւ Թորգոմ արք. Գուշակեանի վկայութիւնները Եղիշէ արք. Դուրեանի մասին, որոնք խիտ տողերով այնքա՜ն հարա-զատօրէն կը բնորոշեն զինք.
«… Վարդապետին իմացական անհուն արթնութիւնը ու հոգեկան շատ բարձր պարկեշտութիւնն են ատոնք։ Աւելցուցէք նոյնքան անհուն աշխատանքի կորով ու իրական խառնուածք մըն ալ բանաստեղծի» (Յակոբ Օշական, Համապատկեր արեւմտահայ գրականութեան (վեցե-րորդ հատոր), Պէյրութ, 1968, էջ 40)։
«Եկեղեցական գրագէտներու հոյլին մէջ անիկա կը համադրէ իր վրայ արեւմտահայ ոգիին ամենէն քաղցր քանի մը գեղեցկութիւնները։ Իմացական անհուն իր հետաքրքրութիւններով անիկա ազատագրութ-եան դաս մըն է բոլոր անոնց համար, որոնք կը զգան իրենց մէջ տրամադրութիւն, իրենց միտքը գործածելու մեր ժողովուրդին գիւտին» (Յակոբ Օշական, Նոյն, էջ 183)։
«Իր սրտին հեզ քաղցրութիւնը եւ մտքին բարեացակամ հաղոր-դականութիւնը մոգիչ գաղտնիքը եղան իր հմայքին տիրապետութեանը՝ իր աշակերտներուն եւ բոլոր զինքը ճանչցողներուն վրայ մարդկային հասարակ մեծութիւններէ վեր բարձրութեան մը վրայ պահելով միշտ իր անձը։ Այն խօսքը՝ թէ մարդուն դէմքն ու արտաքինը պատկերն են անոր հոգիին, լրիւ ճշմարտուած էր կարծես իր վրայ մանաւանդ իր նրբենի հասակին բարձրութեանը, իր շնորհափայլ գնացքին ու շարժուածքին վայելչութեանը, իր անոյշ նայուածքին ու ժպիտին բարութեանը, իր բեղուն խորհուրդներուն խորութեանը, իր ջինջ ու դաշն ձայնին ազնուակա-նութեանը, իր հրաշալիօրէն առինքնող վարուեցողութեանը կերպին վե-հութեանը եւ ուսուցումի գաղափարին ու գործին հանդէպ տածած իր անձկայրեաց եւ անձանձրոյթ նուիրումին սրբութեանը մէջ գեղեցկօրէն կ՚արտափայլէին իր ուղիղ Հաւատքը, երկայնամիտ Յոյսը եւ անկեղծ Սէրը։ Այնպէս որ, մեզի համար տխուր բայց իր հոգիին համար երջանիկ օր մը, երբ անողոք մահը անոր հանդիպեցաւ անմահութեան սեմին վրայ, իրեններն ու ամէնքը անոր մէջ ողջունած էին արդէն ճշմարիտ արժանիքին մարդը։ Հայ Եկեղեցւոյ ԵՐԿՐՈՐԴ ՇՆՈՐՀԱԼԻՆ։ Ծունկի եկած եմ իր յիշատակին առջեւ. Հանգի՜ստ իր հոգւոյն» (Թորգոմ Արք. Գուշակ-եան, Եղիշէ պատրիարք Դուրեան, Երուսաղէմ, 1932, էջ 322–323)։
Շնորհակալութիւն կը յայտնեմ հատորի խմբագիր Բարշ. Քրիս-տափոր աւ. սրկ. Միքայէլեանին, որ 2007-ին, մեր դպրեվանքէն շրջանա-ւարտ դառնալէ ետք, իր բարձրագոյն ուսումը աւարտեց եւ այս տա-րեշրջանին դպրեվանքի ուսուցչական կազմին միացաւ։
Կը մաղթեմ, որ իւրաքանչիւր դպրեվանեցիի գրասեղանին վրայ բացուող այս դասագիրքը մեր ոսկեղնիկ լեզուին եւ հայ մատենագ-րութեան հանդէպ նոր նուիրում առկայծող ճրագի վերածուի։

